Diari Oficial de la Generalitat Valenciana


Sumari del DOGV 9471, del 16-11-2022 (2022/10935)

RESOLUCIÓ de 29 d'agost de 2022, del director general de Qualitat i Educació Ambiental, per la qual es formula declaració d'impacte ambiental del projecte de construcció de camí rural de nou traçat (modificació de traçat de camí públic), en la partida del Mas del Retor, parcel·la 7 del polígon 10, del terme municipal de l'Alcora (Castelló). Expedient: (2029067) 88/2021/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9471

Data del DOGV
:   16-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10957


Data del document
:   29-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alcora, l'
    * impacte ambiental

RESOLUCIÓ de 29 d'agost de 2022, del director general de Qualitat i Educació Ambiental, per la qual es formula declaració d'impacte ambiental del projecte de construcció de camí rural de nou traçat (modificació de traçat de camí públic), en la partida del Mas del Retor, parcel·la 7 del polígon 10, del terme municipal de l'Alcora (Castelló). Expedient: (2029067) 88/2021/AIA. [2022/10200]  
  
  
Declaració d'impacte ambiental  
Expedient: (2029067) 88/6125-CDG  
Títol: Construcció de camí rural de nou traçat (modificació de traçat de camí públic).  
Promotor: Sibelco Minerales Cerámicos, SA.   
Òrgan substantiu: Ajuntament de l'Alcora.  
Referència de l'òrgan substantiu: 1210/221.  
Localització: partida del Mas del Retor, parcel·la 7 del polígon 10, de l'Alcora (Castelló).  
  
Antecedents i descripció del projecte  
Sibelco Minerales Cerámicos, SA, és propietària d'una antiga explotació d'argila denominada el Campillo. Finalitzada l'explotació minera, es pretén condicionar els terrenys explotats per a la pràctica d'activitats esportives a l'aire lliure (tir esportiu) en les parcel·les 7, 21 i 204 del polígon 10 del municipi de l'Alcora. Per a això, està en tramitació l'expedient d'atribució d'ús i aprofitament en sòl no urbanitzable (declaració d'interés comunitari-DIC) amb el número 2019/147 VN.  
  
Afecta l'àmbit de la DIC, entre les parcel·les 7 i 21 del polígon 10, circula pel camí de Santa (parcel·la 9.002 del polígon 10), de titularitat pública. La presència del camí en la zona genera riscos en matèria de seguretat per a les persones a causa de les característiques de l'activitat prevista, per la qual cosa es proposa la realització d'un desviament parcial del camí mitjançant la construcció d'un nou tram en la perifèria de les seues propietats. La realització del nou camí comportarà la permuta de terrenys amb l'Ajuntament de l'Alcora.  
Les característiques principals del camí seran:  
- Longitud de 830 m; superfície ocupada de 3.580 m².  
- Pendent mitjà del 2,5 %; pendent màxim del 7 % en un tram de 189 m.  
- Perfil longitudinal similar al tram de camí que substituirà.  
- Amplària mínima de 4 m, amb alguns eixamplaments de fins a 8 m.  
- Subbase formada pel material existent (conglomerat calcari).  
- Capa de redolament de 10 cm de potència formada per balasts naturals in situ, regats i compactats.  
- Drenatge lateral de la plataforma.  
- Límit lateral esquerre (en sentit descendent de cota, d'oest a est) format pel mur de pedra que constitueix el límit de la finca.  
- Límit lateral dret (en sentit descendent de cota, d'oest a est) format per clos de malla metàl·lica de simple torsió de 2 m d'alçària.  
  
Per a procedir a construir el camí, hauran de talar-se uns 130 peus de pi i eliminar les espècies arbustives. A continuació, es construirà la plataforma i es procedirà a conformar la capa de redolament amb l'estesa de llastos naturals i l'habilitació de drenatges laterals. Finalment es procedirà al compactat de la plataforma.  
  
Tramitació administrativa  
En data 14 de juny de 2021 va tindre entrada en la seu electrònica d'aquest òrgan ambiental la sol·licitud d'avaluació d'impacte ambiental simplificada del projecte. Aquesta s'acompanya de:  
Sol·licitud del promotor.  
Sol·licitud de l'òrgan substantiu.  
Estudi d'impacte ambiental.  
En data 8 d'octubre de 2021, aquest òrgan ambiental informa l'òrgan substantiu que el projecte requereix una avaluació d'impacte ambiental pel tràmit ordinari i per a això ha d'aportar la documentació tècnica del projecte i la justificació de la realització del tràmit d'informació pública. S'indica, a més, que s'ha de consultar en aquest tràmit la Secció Forestal del ST de Medi Ambient de Castelló com a administració pública afectada per la realització del projecte.  
En data 19 d'octubre de 2021, l'Ajuntament de l'Alcora remet projecte tècnic. En data de 3 de maig de 2022 remet certificat de realització del tràmit d'informació pública i el 10 de maig de 2022 remet l'informe de la Secció Forestal dels Serveis Territorials de Medi Ambient de Castelló.  
L'òrgan substantiu va realitzar la informació pública de l'expedient mitjançant un anunci en el Diari Oficial de la Generalitat Valenciana de 7 de març de 2022. Segons el certificat d'exposició pública de 2 de maig de 2022, en el tràmit d'exposició pública no es van produir al·legacions.  
  
L'estudi d'impacte ambiental inclou els informes emesos en la tramitació de la DIC entre els quals s'inclou:  
- Informe favorable vinculant als efectes de l'article 11 de la Llei 4/1998, d'11 de juny, del patrimoni cultural valencià, de 23 de juliol de 2019, de la Direcció General de Cultura i Patrimoni, referit tant a la DIC com a l'obertura de nou camí.  
- Informe favorable de 2 de març de 2020, de la Confederació Hidrogràfica del Xúquer.  
- Informe de 10 de desembre de 2019, de la Secció Forestal del Servei Territorial de Medi Ambient de Castelló, referent a les condicions que ha de complir el projecte per a la prevenció d'incendis forestals, la prevenció de proliferació de plagues al medi forestal i la protecció d'espècies protegides (àguila cuabarrada), per a la qual cosa estableix un calendari d'obres.  
- Informe favorable del Servei d'Infraestructura Verda i Paisatge de 27 d'agost de 2020.  
Consultades les dades de l'expedient relatiu a la DIC, consta la Resolució de 17 d'abril de 2018, de la Subdirecció General d'Energia i Mines, per la qual s'autoritza la modificació del Pla de restauració de l'activitat minera de la concessió denominada el Campillo núm. 2.454, amb la finalitat d'implantar una activitat esportiva.  
  
Consideracions ambientals  
En l'estudi d'impacte ambiental (d'ara en avant EIA) s'analitza la incidència sobre el medi ambient de l'alternativa triada. Únicament s'han plantejat l'alternativa 0 (no execució del projecte), que es descarta perquè impediria la realització de l'activitat esportiva, i l'alternativa 1 (canvi d'ubicació), alternativa triada a causa del similar perfil amb el camí actual, que permet minimitzar la longitud del nou traçat i la realització de l'activitat esportiva. Per a l'alternativa triada, el primer tram del camí circula en un àmbit agrícola abancalat (215 metres aproximadament). El segon tram se situa en sòl forestal desenvolupat sobre antics terrenys agrícoles, així mateix abancalats. El camí finalitza en un tram de camí ja obert on únicament s'ha d'intervindre en la zona de redolament. Tant l'alternativa com el disseny triat permeten evitar excessius moviments de terra.  
  
L'estudi d'impacte ambiental descriu i valora els impactes que previsiblement poden generar-se en la fase d'execució del projecte. En aquesta fase es generaran impactes sobre l'atmosfera a causa de l'augment de sorolls, emissió de gasos contaminants procedents de la maquinària d'obres i augment de la pols en suspensió. Aquests impactes es valoren com a moderats, per la qual cosa el promotor del projecte proposa realitzar un manteniment adequat i periòdic de la maquinària d'obres i procedeix al regatge de la zona en cas de velocitats del vent superiors a 75 km/hora. L'emissió de soroll quedarà mitigada per la distància, superior a 3 km, a les poblacions pròximes de l'Alcora i Sant Joan de Moró, de la zona d'obres.  
Durant l'execució de les obres poden generar-se abocaments ocasionals que provoquen contaminació de les aigües subterrànies. A causa de la possibilitat d'adoptar mesures que disminuïsquen aquest risc, l'impacte es valora com a compatible. Com a mesura correctora, en el cas que es detecten abocaments accidentals, es procedirà a retirar el sòl afectat i a la seua gestió a través d'un gestor autoritzat.  
D'altra banda, en la fase d'obres podran generar-se residus que seran gestionats d'acord amb la legislació vigent.  
El desbrossament del terreny generarà un impacte de signe negatiu sobre la vegetació. A causa de l'escassa superfície afectada, l'impacte es valora com a compatible. No obstant això, amb la finalitat d'assegurar que l'afecció es limita a la zona prevista, es procedirà a l'abalisament de la zona d'obres. Aquesta mesura contribuirà a minimitzar, a més, l'impacte sobre el sòl.  
El nou traçat no interfereix en la xarxa d'escolaments de la zona (barrancs, rius, tàlvegs) no afecta zona amb perillositat d'inundació.  
  
No es localitzen en l'àmbit del projecte zones amb el risc de lliscament o despreniment. No obstant això, el risc d'erosió potencial és molt alt, i per això aquest òrgan ambiental considera que el projecte haurà de preveure mesures específiques per evitar que l'evacuació dels escolaments genere erosió en els punts d'evacuació. Haurà de realitzar-se, així mateix, una adequada vigilància de les mesures adoptades.  
  
Respecte a les afeccions del projecte, el 12 d'abril de 2022 la secció forestal del Servei Territorial de Medi Ambient de Castelló emet un informe en el qual indica que en una longitud de 615 m, les actuacions afectaran terreny forestal ordinari segons el Pla d'acció territorial forestal de la Comunitat Valenciana. La massa forestal afectada presenta una fracció de cabuda coberta total del 75 %, de la qual el 65 % es considera arbòria, amb formacions de conífera, principalment pinedes de pi blanc (Pinus halepensis) i alguna frondosa dispersa (Quercus ilex i Quercus rotundifolia). El sotabosc es compon d'espècies de matoll esclerofil·les com ara el llentiscle (Pistacia lentiscus), la coscolla (Quercus coccifera), l'argilaga (Ulex parviflorus), el bruc (Erica multiflora) i el romer (Rosmarinus officinalis). La resta de superfície afectada es correspon amb terrenys agrícoles.  
La realització dels treballs haurà de complir la normativa de prevenció d'incendis forestals establida en el Decret 7/2004, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terrenys forestals o en els seus voltants.  
L'estudi d'impacte ambiental (d'ara en avant EIA) considera la generació d'incendis com un dels riscos més grans del projecte, per la qual cosa s'ha inclòs com a mesura correctora el compliment del Decret 7/2004 esmentat, a més d'altres mesures com ara l'elaboració d'un pla contra incendis i la disposició dels elements reglamentaris contra aquests.  
Consultat el Banc de Dades de Biodiversitat, l'informe de la secció forestal indica que no s'han localitzat espècies prioritàries en l'àmbit, a excepció del blauet (Alcedo atthis) sobre el qual no s'espera afecció pel seu caràcter aquàtic.  
No obstant això, pel fet que l'informe emés per la secció forestal en l'àmbit de la tramitació de la DIC assenyala la presència de l'espècie prioritària «àguila cuabarrada» en la zona, el promotor del projecte ha inclòs en l'EIA com a mesura preventiva l'aplicació d'un calendari d'obres, a exclusió de la realització de treballs en el període comprés de febrer a maig, ambdós inclusivament.  
En l'àmbit d'actuació no es localitzen espais naturals protegits per la legislació autonòmica en la matèria, inclosos els espais integrants de la Xarxa Natura 2000.  
Referent al patrimoni cultural, en els primers 350 m del traçat del nou camí es localitza el jaciment arqueològic de Carapito-La Santa d'adscripció ibèrica i romana. El jaciment va ser prospectat com a part de les mesures preventives de l'activitat minera. La prospecció va tindre com a resultat la localització de fragments dispersos de ceràmica ibèrica però es va descartar l'existència d'un jaciment arqueològic estratificat.  
  
D'altra banda, en els voltants de la traça del camí es localitza el Mas del Retor. Es tracta d'un habitatge rústic vinculat a la finca agrícola. No està catalogat ni hi ha cap tipus de protecció segons el Catàleg de béns etnològics i culturals de l'Ajuntament de l'Alcora.  
  
Sobre aquest tema, l'informe de la Direcció General de Cultura i Patrimoni anteriorment esmentat exposa la necessitat de fer un seguiment arqueològic en els 350 primers metres del camí atesa la possible afecció al jaciment del Carapito. L'estudi d'impacte ambiental inclou aquesta mesura com a mesura correctora. Pel que fa al Mas del Retor, l'informe en matèria de patrimoni cultural advoca per la seua conservació. Si bé no és previsible que la realització del camí afecte el mas, es considera necessari el seu abalisament perquè no siga afectat per la maquinària d'obres.  
Quant a l'afecció sobre el paisatge, l'estudi realitzat conclou que el nou camí no serà visible des de les poblacions pròximes. Podrà ser visible parcialment des de les zones forestals pròximes, si bé la vegetació existent minimitzarà l'impacte sobre el paisatge. Podrà ser visible, així mateix, des dels camins pròxims a la rambla de la Viuda. La distància, vegetació i orografia del terreny minimitzaran, d'igual manera, les afeccions al paisatge.  
El programa de vigilància ambiental proposat està dirigit a comprovar el compliment de les mesures preventives i correctores, comprovar que els impactes produïts no excedeixen el que es preveu, optimitzar i corregir les mesures preventives i correctores en cas necessari, i també detectar la generació d'impactes no previstos, amb la finalitat de posar en marxa les mesures correctores oportunes. El programa de vigilància ambiental es documentarà.  
Com a valoració final cal assenyalar que no és previsible, amb l'aplicació de les mesures preventives i correctores previstes, afeccions ambientals significatives. L'escàs pendent del terreny on s'executarà el camí i el disseny triat en el qual es minimitza l'afecció a terreny natural, disminueix els possibles efectes ambientals del projecte.  
  
No obstant això, i com s'ha indicat, hauran d'aplicar-se mesures preventives per evitar la generació de fenòmens erosius i de vigilància, per a assegurar que les mesures preventives són eficaces.  
Finalment, ha d'advertir-se que aquesta resolució constitueix un pronunciament ambiental i no una acceptació ni administrativa ni ambiental de procediments connexos amb l'actual projecte (DIC, permuta de terrenys). En qualsevol cas, i amb la finalitat de no generar impactes innecessaris, la construcció del camí es realitzarà quan es donen les condicions legals que permeten dur a terme tant el projecte d'activitat esportiva com aquelles que es deriven de la permuta de terrenys.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 1.i del Decret 162/1990).  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de Construcció de camí de nou traçat, promogut per Sibelco, SA, en la partida Mas del Retor de l'Alcora, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i tota altra documentació que es trobe en l'expedient, i de conformitat amb les condicions següents:  
  
1. Com a mesures complementàries a les exposades en l'informe de l'òrgan competent en matèria de cultura i patrimoni, s'abalisarà el Mas del Retor per evitar qualsevol tipus d'afecció sobre el mas en la fase d'obres.  
En el cas que en el transcurs de les obres apareguen béns integrants del patrimoni cultural, es paralitzaran els treballs i s'actuarà d'acord amb la Llei 4/1998, del patrimoni cultural valencià.  
2. Hauran de quedar detallats en projecte els punts d'evacuació d'escolament i les mesures addicionals per a la prevenció i el control de l'erosió.  
3. La construcció del camí es realitzarà quan es donen les condicions que permeten dur a terme el projecte d'activitat esportiva i aquelles derivades de la permuta de terrenys, i per això correspon a l'òrgan municipal el compliment del programa de vigilància ambiental i dels condicionants 4 i 5 d'aquesta resolució.  
4. En la fase de funcionament del projecte, haurà de vigilar-se l'aparició de signes d'erosió en els punts d'evacuació d'escolaments, així com el bon estat en general del camí. Es realitzarà un correcte manteniment del camí.  
5. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre en compte, degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 29 d'agost de 2022.- El director general de Qualitat i Educació Ambiental: Joan Piquer Huerga.